HANS-WERNER SINN: - Hellas-kutt vil gi borgerkrig

Tysk toppøkonom tviler sterkt på at de greske sparetiltakene vil la seg gjennomføre.

KRAFTIGE PROTESTER: De omfattende innstrammingene i de offentlige budsjettene har blitt møtt med kraftige protester, som har under en demonstrasjon i Aten. Vis mer byoutline Nikolas Giakoumidis/AP Photo/Scanpix

Publisert: Oppdatert: 5. juni 2010 09:23 , Publisert: 4. juni 2010 16:12

- Dagens løsning vil lede frem til borgerkrig i Hellas. Det er ikke mulig å gjennomføre, sier Hans-Werner Sinn, sjef for det anerkjente Ifo-instituttet, under seminaret Swiss Economic Forum ifølge AP.

Sinn, som også er professor i økonomi, mener de omfattende lønns- og priskuttene vil kunne få svært alvorlige følger.

- Politikerne forsøker å gjøre Hellas konkurransedyktig igjen gjennom en spareløsning. Løsningene er imidlertid ikke gode, og kvalifiserer til å bli omtalt som en "gresk tragedie".

Han mener eurolandene nå står igjen med ett realistisk alternativ som løsning på den greske gjeldsproblematikken:

- Den eneste løsningen er at vi gir Hellas de pengene de ikke klarer å betale tilbake. Gjøres ikke dette, vil landet forlate eurosamarbeidet, spår Sinn.

Uttalelsen får stor oppmerksomhet ettersom Sinn er blant den tyske regjeringens mest sentrale rådgivere. Tysklands politikere har vært svært tilbakeholdne med å støtte gresk krisehjelp, da dette har en høy innenrikspolitisk kostnad.

Dette fikk forbundskansler Angela Merkel merke da det i mai ble klart at hennes parti kristendemokratene (CDU) hadde gjennomført det verste valget siden andre verdenskrig, etter at regjeringen hadde gått med på å bidra til både et kriselån til Hellas på 110 milliarder euro. Av dette sto Tyskland for 22,4 milliarder euro.

Les også: Hellas tømmer IMF-kassa

50/50 sannsynlighet

Sinn er ikke alene om å legge frem dystre prognoser på Hellas' vegne under Swiss Economic Forum. Nobelprisvinner og professor ved Princeton University, Paul Krugman, mener det nå er 50 prosent sannsynlig at Hellas må ut av eurosonen.

- Til tross for enorme økonomiske ofre, klarer Hellas i løpet av de neste fem årene likevel å øke gjelden fra 115 prosent av bruttonasjonalproduktet til 140 prosent av BNP, sier Krugman ifølge AP.

- Og av en eller annen grunn skal vi tro at Hellas får tilgang til finansmarkedene i 2015, og alt er fint. Jeg forstår ikke helt hvordan det skal fungere.

Krugman tror eurolandene ikke tør forlate det kriserammede valutasamarbeidet, fordi det vil være "en oppmuntring til enorme bank run (der bankkunder tar pengene ut av banken av frykt for at den skal gå konkurs, journ. anm.)".

- Men hva hvis vi får bank run uansett, spør professoren, og viser til gjeldskrisen i Argentina i 2001, der bankene ble tvunget til å stenge.

- Med en gang du har kommet dit, åpnes muligheten for å forlate valutaen. Jeg tror det er 50 prosent sannsynlig at noe liknende vil skje i Hellas, og at landet til slutt vil måtte trekke seg fra eurosonen.

Les flere økonominyheter på E24